S-587/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 25. september 2018, á hendur E-kk-þgf M-kk-þgf M-kk-þgf, [...], [...], Reykjavík, fyrir eftirtalin umferðar- og hegningarlagabrot:

1. Umferðarlaga- og skjalabrot með því að hafa, fimmtudaginn 12. nóvember 2015, ekið bifreiðinni [...], sem ákærði hafði í blekkingarskyni og án heimildar sett á skráningarnúmerin [...], sviptur ökurétti norður Reykjanesbraut við [...] í Hafnarfirði, og í umrætt sinn ekið bifreiðinni umrætt sinn án lögboðinnar vátryggingar.

Telst þessi háttsemi varða við 1. mgr. 157. gr. almennra hegningarlaga nr. 19/1940, 1. mgr. 48. gr. og 1. mgr. 93. gr. umferðarlaga nr. 50/1987, sbr. 1. mgr. 100. gr. sömu laga.

2. Umferðarlagabrot með því að hafa, þriðjudaginn 25. júlí 2017, ekið bifhjólinu [...] sviptur ökurétti um Leifsgötu í Reykjavík, óhæfur um að stjórna því örugglega vegna áhrifa slævandi lyfja (í blóði mældist alprazólam 15 ng/ml og Zolpidem 290 mg/ml) en lögregla hafði af honum afskipti á bifreiðastæði við Leifsgötu 4.

Telst þessi háttsemi varða við 1., sbr. 2. mgr. 44. gr. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

3. Umferðarlagabrot með því að hafa, mánudaginn 23. apríl 2018, ekið bifreiðinni sviptur ökurétti [...] vestur Háaleitisbraut í Reykjavík, óhæfur um að stjórna bifreiðinni örugglega vegna áhrifa slævandi lyfja og ávana- og fíkniefna (í blóði mældist klónazepam 40 ng/ml og í þvagi mældist metýlfenídat og tetrahýdrókannabínólsýra) en ákærði ók bifreiðinni aftan á bifreiðina [...] sem numið hafði staðar á frárein við Kringlumýrarbraut

Telst þessi háttsemi varða við 1., sbr. 2. mgr. 44. gr., 1. sbr. 2. mgr. 45. gr. a. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

4. Umferðarlagabrot með því að hafa, fimmtudaginn 26. apríl 2018, ekið bifreiðinni sviptur ökurétti [...] vestur Vesturgötu og suður Garðastræti í Reykjavík, án þess að virða umferðarrétt vegfaranda á reiðhjóli er ákærði ók yfir gangbraut á [...] og þar á vegfaranda sem fór yfir um gangbrautina með þeim afleiðingum að sá féll við. Í kjölfarið ók ákærði á brott án þess að sinna lögboðnum skyldum sínum um að nema staðar og veita hjálp vegna umferðaróhappsins né heldur tilkynnti hann lögreglu þar um. Lögregla stöðvaði för bifreiðarinnar skömmu síðar við [...] í Reykjavík.

Telst þessi háttsemi varða við 1. og 2. mgr. 10. gr., 6. mgr. 26. gr. umfl. og 1. mgr. 48. gr. umferðarlaga nr. 50/1987, sbr. 100. gr. sömu laga.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að ákærði verði dæmdur til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 19. september 2018, hefur ákærði fimm sinnum áður sætt refsingu, þar af þrívegis vegna umferðarlagabrota. Nú síðast var hann dæmdur í 30 daga fangelsi fyrir brot gegn umferðarlögum með dómi Héraðsdóms Suðurlands, uppkveðnum 16. apríl 2018. Hinn 5. apríl 2016 var hann dæmdur til greiðslu 160.000 króna sektar auk þess sem ákærði var sviptur ökurétti í tvö ár frá birtingu dómsins að telja. Hinn 25. mars 2015 hlaut ákærði dóm fyrir brot gegn 1. sbr. 2. mgr. 45a. gr. og 2. mgr. 73. gr. umferðarlaga. Var refsing ákveðin 215.000 króna sekt, auk þess sem ákærði var sviptur ökurétti í 6 mánuði frá 11. júlí 2015 að telja.

Þau brot sem ákærði er sakfelldur fyrir samkvæmt 1. tölulið ákæru voru framin áður en hann gekkst undir fyrrgreindan dóm frá 5. apríl 2016 og verður refsing fyrir það brot ákveðið sem hegningarauki, sbr. 78. gr. almennra hegningarlaga nr. 19/1940 með dómi Héraðsdóms Reykjavíkur, uppkveðnum 5. apríl 2016.

Þau brot sem ákærði er sakfelldur fyrir samkvæmt 2. tölulið ákæru voru framin áður en hann gekkst undir fyrrgreindan dóm frá 16. apríl 2018 og verður refsing fyrir það brot ákveðið sem hegningarauki, sbr. 78. gr. almennra hegningarlaga nr. 19/1940 með dómi Héraðsdóms Reykjavíkur, uppkveðnum 16. apríl 2018.

Með hliðsjón af sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 75 daga.

Með vísan til lagaákvæða í ákæru er ákærði sviptur ökurétti ævilangt frá birtingu dóms þessa að telja.

Ákærði greiði 422.014 krónur í annan sakarkostnað.

B-kk-nf S-kk-nf S-kk-nf, aðstoðarmaður dómara, kveður upp dóminn.

D Ó M S O R Ð:

Ákærði, E-kk-nf M-kk-nf M-kk-nf, sæti fangelsi í 75 daga.

Ákærði er sviptur ökurétti ævilangt frá birtingu dómsins að telja.

Ákærði greiði 422.014 krónur í annan sakarkostnað.

B-kk-nf S-kk-nf S-kk-nf